Делхи
Делхи (; ; ) е метрополис в Северна Индия, разположен в обособената административна единица под федерално управление Национална столична територия Делхи.

В административно отношение Делхи се разделя на няколко селища, сред които е Ню Делхи – официалната столица на Индия, където се намират всички институции на централното управление на страната.

С население около 24 998 000 души (2015) градската агломерация Делхи е третата по големина в света. Националната столична територия Делхи има площ от 1483 km² и е разположена на река Ямуна, десен приток на река Ганг. Основните говорими езици са хинди и урду.

Град Делхи възниква през 6 век пр.н.е., но се превръща във водещ регионален център по времето на Делхийския султанат (13 – 16 век). През 1639 година Шах Джахан построява днешния Стар град, който от 1649 до 1857 година служи за столица на Моголската империя. С нарастването на британското влияние в Индия Делхи постепенно губи политическото си значение за сметка на Калкута, но през 1911 година властите обявяват връщането на столицата в Делхи и през 20-те години е изграден новият град Ню Делхи. Ню Делхи остава столица на Индия и след като страната става независима през 1947 година.

История 

Стратегическото положение на града между Делхийския хребет и река Ямуна, му помага лесно да контролира търговските пътища от северозапад към плодородната долина на Ганг на югоизток. Поради това, районът е населен от дълбока древност. За първи път Делхи е споменат в свещения епос Махабхарата. Археологическите разкопки датират първото селище в района от епохата на Империята Маурия около 300 пр.н.е. Оттогава територията на града е постоянно населена.

През 703 г. раджпутската династия Томара, основава тук крепостта Лал-Кот и управлява в следващите няколко века. В 1011 г. градът е превзет с щурм и разграбен от афганистанския султан Махмуд Газневи, който прави Делхи своя провинция под управлението на назначавани от него раджи. В 1193 г. града е завоюван от афганистанския военачалник Кутб уд-дин Айбек, който прави града столица на основания от него Делхийски султанат, просъществувал над три века. От 1206 Делхи официално е столица на Делхийския султанат. Кутб уд-дин Айбек – първият султан от династията започва строежа на една от най-известните забележителности в града Кутаб Минар. При неговото управление се застрояа южната част на Делхи – района Лал-Кот. Той положил и началото на първата афганска династия, при която Делхи става един от най-богатите градове в Азия. От 1288 г. в Делхи царствува втората тюркска династия Гилджи, при която Делхи удачно отразава нашествията на монголите. От 1321 г. властта перминава към третата династия. В 1325 г. Гийяс уд-Дин Туглак създава тук укрепления град Туглакабад. По това време Делхи става най-крупния в Индия търговски, занаятчийски и културен център, но при нашествието на Тимур в 1398 г. е превзет разграбен и опожарен от него. След дългогодишни смутове и междуцарствие от 1450 г. в тук се утвърждава династията Лоди, но не задълго. Султанатът съществува до 1526 когато основателя на Моголската империя Бабур превзема града и основава общирна империя.

Новият етап в историята на Делхи започва след битката при Панипате в споменатата 1526 г. и завземането на града от войските на владетеля на Фергана Бабур, основателя на Моголската империи. Втория Велик Могол – падишах Хумаюн – овладява окончателно Делхи и в 1533 г. го прави своя столица. При управлението на сина на Хумаюн Третият император от династията император Акбар Велики Делхи губи своите столични функции, столицата на империята на Великите Моголов е преместена в Агра разположена на 200 km от Дели, а след нея не за дълго във Фатехпур-Сикри, с което започва период на продължителен упадък за Делхи.

Своето величие Делхи възвръща при император Шах Джахан (1627 – 1658). По негово нареждане тук е построена Червената крепост (Лал Кила), а срещу нея за десет години се издига нов град, наречен в чест на императора Шахджаханабад. Днес това е сърцето на Стария град на Делхи.

Градът попада под британски контрол през 1803 г., с което се слага край на многовековното управление на моголите. Истински разцвет настъпва през 1911 г., когато столицата на Британска Индия е преместена от Колката в Делхи и започва изграждането на нова административна част на града наречена Ню Делхи. След обявяването на независимостта на Индия на 15 август 1947 г., Ню Делхи е избрана за столица на новата държава.

Административно устройство 

Националната столична територия Делхи има специален статут сред щатите и териториите на Индия, като управлението ѝ се осъществява съвместно от правителството на страната и управителното тяло на Делхи, а някои административни въпроси се намират под юрисдикцията на отделните градски органи.

Органите на законодателната власт на Националната столична територия се състоят от лейтенант-губернатор и Законодателно събрание, като до 1991 г. част от функциите им се изпълнява от Градски съвет.

Изпълнителната власт се състои от Министерски съвет, оглавяван от главен министър. Законодателното събрание е от 70 члена, избираеми с пряко гласуване. Този орган не действа от 1956 до 1993 г., когато функциите му са изпълнявани от правителството на Индия. Правителството на Националната столична територия Делхи, както и правителството на страната, са разположени в Ню Делхи.

В горната камара на индийския парламент, Раджа Сабха, Националната столична територия е представена от ​​3 члена, а в долната, Лок Сабха – от 7.

Органът, който има съдебна юрисдикция над територията, е Висшият съд на Делхи. Наред с него, на територията работят следните по-нисши съдебни инстанции: Съд за малки дела по обществените въпроси и Сесиен съд за криминалните дела.

Полицията на Делхи се намира под прекия контрол на Съюзното правителство. Тя е оглавявана от полицейския комисар на Делхи. Териториално се дели на 10 полицейски окръга, които на свой ред се състоят от 95 полицейски участъка.

В началото на 21 век нито един друг милионен гпад в Индия не е свързан до такава степен с изпълнението на политически и административни функции, както Делхи. В града са разположени резиденцията на президента, централните министерства, щабквартирите на основните политически партии, редакции на множество вестници, дипломатическите представителства на 160 държави.

Административно деление 
Националната столична територия Делхи, с обща площ 1483 km², се дели на три отделни обекта на управление, които се управляват от отделни органи: Общински съвет на Делхи (1397,3 km²), Общински комитет на Ню Делхи (42,7 km²) и Военен съвет на Делхи (43 km²).

Окръзи 

От 1997 г. Националната столична територия на Делхи се дели на 9 окръга, като всеки от тях на свой ред се дели на три района. Всеки окръг е оглавяван от изпълнител комисар, а всеки район – от районен магистрат.

Национален столичен регион 
С цел управление на агломерацията на Делхи и централизирано решение на проблемите ѝ, през 1985 г. е създаден Национален столичен регион с единен ръководещ съвет. Общата площ на управлявания регион е 33 578 km², а населението по данни от 2001 г. е 13,7 млн. жители, по преброяване от 2007 г. – 16 862 735, а в началото на 2015 г. е 24 998 000. Освен Националната столична територия на Делхи, Националният столичен регион включва следните окръзи от други щати на страната:

 От щата Раджастан
 Алвар
 От щата Утар Прадеш
 Багхпат
 Буландшахр
 Гаутамбудхнагар
 Газиабад
 Мератх
 От щата Харяна
 Гургаон
 Джаджар
 Панипат
 Ревари
 Рохтак
 Сонипат
 Фаридабад
Най-големите градове в столичния регион са Гургаон, Фаридабад, Ноида и Газиабад.

Население 
По данни от последното преброяване на населението в Индия (2001), в Делхи живеят 13 782 976 души. През 2015 г. Делхи е третата по големина метрополия в света след Токио и Джакарта. Гъстотата на населението е 9294 души на квадратен километър, а грамотността 81%.

По религиозен признак най-голям е броят на индусите (82%). Следват мюсюлманите (11,7%), сикхите (4%) и други. Хиндустани е най-говорения език, докато английския е най-често използваният при писане.

Демография 
Делхи е космополитен град, в който са представени много различни етнически групи и култури. Благодарение на значението си на политически и икономически център на Северна Индия, градът привлича работници от цяла Индия в промишлените си предприятия и офисите на различни компании, поддържайки културното си разнообразие. Поради функциите си на столица и дейността на многоройни чуждестранни компании, в Делхи също така живеят голям брой граждани на други страни.

Съгласно преброяването на населението от 2001 г., жителите на Делхи са 13 782 976. Средната гъстота на населението е 9294 души на km², а съотношението на половете – 821 жени на 1000 мъже. Нивото на грамотност е 81,82 %. По различни оценки, към 2004 г. населението на града е нараснало до 15 279 000 души. През същата година раждаемостта е 20,03 новородени на 1000 жители, детската смъртност и смъртността – съответно 5,59 и 13,08 на 1000 души. Към 2007 г., населението на агломерацията Делхи, вече достига 21,5 млн. души, което я нарежда на второ място сред агломерациите на Индия след тази на Мумбай. Съгласно преброяването от 2011 г., населението на Делхи е 16 314 838 жители , а в началото на 2015 г. то е вече около 17 700 000 души.

През 2001 г. населението на Делхи е нараснало с 285 хиляди души в резултат на миграция и с 215 хиляди в резултат на естествения прираст на населението, което прави темповете на прираст на население на града едни от най-високите сред всички градове в света. На територията на Делхи е разположен района Дварка, най-големият жилищен район в света, построен по централизиран план.

По оценки от 1999 – 2000 г., боят на жителите на Делхи, живеещи под прага на бедността (който е определен по това време на 11 долара на човек на месец) е 1,15 млн. или 8,23 % от населението, в сравнение с 27,5 % в Индия като цяло.

Най-разпространената религия в Делхи е индуизма, нейните последователи са 82 % от населението на града. В Делхи има големи общности на мюсюлмани (11,7 %), сикхи (4 %), джайнисти (1,1 %) и християни (0,9 %). Характерни религиозно-етнически малцинства за града са парсите, англо-индийците, будистите и евреите.

Разпространените разговорни езици в Делхи са хиндустани (тоест хинди и урду), водещ писмен език е английският. В града са представени и всички лингвистични групи, на които се говори в отделни общини на града. По преброяването от 2001 г., в Делхи се говори на хинди (81 %), панджаби (7,1 %), урду (6,3 %), бенгалски (1,5 %), тамилски (0,67 %), малаялам (0,66 %), майтхили (0,62 %), гуджарати (0,33 %), синдхи (0,31 %), ория (0,21 %), телугу (0,20 %). Индийските преброявания обаче често са критикувани за това, че предпочитат хинди и не включват редица признати от лингвистите индийски езици. Сред тях, най-разпространени са такива непризнати от преброяванията езици или диалекти като хариянви, бходжпури, бихарски, раджастхани (в реда на броя на говорещите ги).

За 60 години от придобиването на независимост на Индия, населението на агломерацията Делхи е нараснало около 10 пъти, от 2 млн. до 20 млн. жители. Главната причина за миграцията е търсенето на работа, до голяма степен по-достъпна в Делхи, отколкото в селските общини на страната. Този стремителен ръст води до многобройни проблеми, свързани с пренаселването. Най-големият от тях е възникването на бедняшки квартали, в които на практика отсъстват всякакви санитарни удобства и комуникации, и не се поддържат никакви правила на безопасност. По оценки към края на 2000-те години в 1500 подобни квартала на Делхи живеят повече от 4 млн. души. Условията в тези квартали са тежки – гъстотата на населението е средно 300 хил. души на km2, има по един артезиански кладенец на 125 семейства, или на 750 – 1000 жители. Тоалетни има само в някои квартали, а средното им количество там, където ги има, е 1 тоалетна на 27 семейства. Голяма част от населението в тези квартали е безработно, а заплатите обикновено са по-малко от 1500 рупии (30 долара) на месец. Въпреки усилията на правителството, в близко време решение на проблемите не се очаква.

Въпреки големият брой служещи в полицията средно на човек от населението, Делхи вече дълго време се характеризира с най-високото ниво на престъпност сред всичките 35 града на страната с население над 1 млн. жители. Броят на регистрираните престъпления в града е 385,8 на година на 100 хил. души по оценки от 2002 г., в сравнение със 172,3 средно за страната, близкие данные были получены и в 2005. Също така в града е регистрирана най-високото в страната ниво на престъпност сред жените (27,6, в сравнение със средното за страната ниво от 14,1 на 100 хил. жители на година) и сред децата (6,5, в сравнение със средното за страната ниво от 1,4 на 100 хил. жители на година). Броят на изнасилванията за 2006 г. в Делхи е 31,2 % от общия брой числа изнасилвания в 35-те най-големи града на страната.

Климат 
Субекваториалният климат е характерен за цялата територия на страната, като присъщи му са неравномерните валежи. Мусонният вятър продължава от юни до края на септември, когато пристигат влажните въздушни маси от Индийския океан. Лятото е топло и продължително. Най – топлите месеци са юни и май, когато преобладават топлите пустинни въздушни маси. Средната температура през юни е +33,4 °C, а максималната е около +40 °C. Зимата в Делхи е суха и прохладна, поради студените въздушни маси, които идват от Хималаите. През зимата често явление е гъстата мъгла. Снеговалежите са рядкост. Средните годишни валежи са 714 мм, повечето от които падат през юни и август.

Известни личности 
 Родени в Делхи
 Барун Собти (р. 1984), актьор
 Приянка Ганди (р. 1972), политик
 Рахул Ганди (р. 1970), политик
 Шах Рук Хан (р. 1965), актьор
 Дийпак Чопра (р. 1947), лекар
 Починали в Делхи
 Индира Ганди (1917 – 1984), политик
 Махатма Ганди (1869 – 1948), политик
 Джавахарлал Неру (1889 – 1964), политик
 Други личности, свързани с Делхи
 Доминик дьо Вилпен (р. 1953), френски политик, работи във френското посолство през 1989 – 1992

Побратимени градове 
  Сеул, Южна Корея
  Лондон, Великобритания
  Лос Анджелис, САЩ
  Сидни, Австралия
  Куала Лумпур, Малайзия
  Москва, Русия
  Токио, Япония
  Улан Батор, Монголия
  Санкт Петербург, Русия

Градове и региони-партньори:
  Париж
  Ереван, Армения
  Фукуока, Япония

Бележки

Вижте също 
 Ню Делхи

Външни препратки 

 Управление на националната столична територия на Делхи